NVG gaan EFF se Malema en Ndlozi vervolgEFF-leier Julius Malema. Foto: EFF/Twitter Die Nasionale Vervolgingsgesag (NVG) het bevestig dat EFF-leier Julius Malema en die party se woordvoerder Mbuyiseni Ndlozi vervolg gaan word vir die beweerde aanranding van ŉ polisiebeampte. Adv. Gerrie Nel, hoof van AfriForum se privaat vervolgingseenheid, het gesê die NVG het dit ook aan die burgerregte-organisasie bevestig. Dít volg nadat AfriForum in Julie vanjaar aangekondig het dat hy die hof gaan nader met ’n mandamus-aansoek om die NVG te verplig om besluite te neem oor die vervolging van Malema rakende hierdie en twee ander hangende sake teen hom. EFF-woordvoerder Mbuyiseni Ndlozi. (Foto: Facebook) Malema en Ndlozi het in April 2018 na bewering ’n senior polisieman in uniform by die begrafnis van Winnie Madikizela-Mandela aangerand. Die voorval is op kringtelevisiekameras vasgevang. Die senior polisieman het ’n klag by die polisie aanhangig gemaak, maar dit het geen polisie-aandag geniet totdat AfriForum se privaat vervolgingseenheid in Januarie 2019 navraag oor die ondersoek gedoen het nie. “Hoewel ons die NVG se besluit om te vervolg verwelkom, is dit betreurenswaardig dat AfriForum sóveel druk op hulle moet uitoefen om bloot hul grondwetlike plig na te kom. “Ons sal die verloop van die saak noukeurig volg om te verseker dat geregtigheid vir die klaer geskied,” het Nel gesê.